КIуэкIуэ Казбек: Хуейщ дыпэлъэщын коронавирус уз шынагъуэм
КIуэкIуэ Казбек Правительствэм и Унэм фокIадэм и 30-м щригъэкIуэкIащ Коронавирус уз зэрыцIалэм Къэбэрдей-Балъкъэр Республикэм зыщемыгъэубгъуным хуэунэтIа лэжьыгъэхэр къызэрызэрагъэпэщымрэ а узыфэм зэрыпэщIэтымрэ теухуа Iуэхухэр зэкIэлъызыгъакIуэ оперативнэ штабым и зэIущIэр.
Видеоконференц мардэм тету зэIущIэм щызэпкърахащ Къэбэрдей-Балъкъэр Республикэм щыщыIэ санитар-эпидемиологие щытыкIэр, апхуэдэуи COVID-19-м зыщиубгъу лъэхъэнэм медицинэ IуэхущIапIэхэм я лэжьыгъэр зэрызэтеухуам.
Япэу зыхэплъэну ягъэува Iуэхум теухуауэ къэпсэлъащ КъБР-м щыIэ Санитар дохутыр нэхъыщхьэ Пагуэ Жыраслъэн. Абы жиIащ щIыналъэм узыфэр унагъуэ 713-м ис цIыху 1166-м зэрапкърытыр, апхуэдэуи лэжьакIуэ гуп закъуэтIакъуэми ар зэуэлIахэр зэрыщыIэр, и нэхъыбапIэкIэ медицинэ IуэхущIапIэхэм щыщхэу. ЦIыхухэм щIэныгъэ, гъэсэныгъэ щрагъэгъуэт IэнатIэм хыхьэ IуэхущIапIэ 18-м сымаджэ зырыз щыIэу къахутащ — сабий саду бгъумрэ еджапIибгъумрэ.
COVID-19 узыфэр жэпуэгъуэм и 1-м ирихьэлIэу цIыху 7712-м къапкърыхьауэ къахутащ, абыхэм ящыщу 6512-р хъужащ, цIыху 94-рэ абы къахуегъэлакъым. Тест къэпщытэныгъэу мини 188-м щIигъу ирагъэкIуэкIащ. Госпиталхэм сымаджэ 995-рэ щIэлъщ, абыхэм ящыщу 55-м реанимацэм щоIэзэ. Узыфэр зэуэлIахэм я процент 27-м абы и нэщэнэхэр мынаIуащэу ар япкърытщ, процент 38-м къехьэлъэкIыркъым.
Къэбэрдей-Балъкъэр Республикэм и медицинэ IуэхущIапIэхэм я лэжьыгъэр COVID-19-м зыщиубгъу лъэхъэнэм зэрызэтеухуар наIуэ къищIу къэпсэлъащ КъБР-м узыншагъэр хъумэнымкIэ и министр Къалэбатэ Рустам. Абы жиIащ мы зэманым коронавирус узыфэр зыпкърытхэм щеIэзэу республикэм госпиталу хы, псори зэхэту гъуэлъыпIэ 1155-рэ щIэту, жэщ-махуэ ямыIэу зэрыщылажьэр, абыхэм ящыщу 654-м цIыхур кислородкIэ зэрагъэбауэ Iэмэпсымэхэр, 152-м ИВЛ-хэр зэрешэлIар. Эпидемиологие щытыкIэр нэхъыкIэ хъумэ, Iэмал яIэщ сымаджэщхэм щIэт гъуэлъыпIэхэм я бжыгъэр 1445-м нагъэсыну, абыхэм ящыщу 842-м кислород ешэлIауэ. Узыфэ зэрыцIалэ шынагъуэхэм япэщIэт госпиталхэм мы зэманым IэнатIэ щыпэрытщ дохутыр 218-рэ, курыт, нэхъыщIэ медицинэ лэжьакIуэу 604-рэ.
COVID-19-р зэрапкърытыр наIуэ къэхъуауэ цIыху 1032-м я узыншагъэм я унэхэм щакIэлъоплъ. Абыхэм ящыщу 924-м къемыхьэлъэкIыу, 108-м нэхъ зыхащIэу, 112-м узыфэм и нэщэнэхэм мынаIуащэу япкърокI.
Оперативнэ штабым хэтхэм защыхуигъазэм, КIуэкIуэ К. В. жиIащ республикэми, къэрал псор зэрыщыту къапщтэми, коронавирус узыфэ зэрыцIалэри ОРВИ-ри зэфыкIхэм я бжыгъэм зэрыщыхэхъуэр. Ар хуагъэфэщат «Роспотребнадзор»-мрэ Узыншагъэр хъумэнымкIэ министерствэмрэ. Апхуэдэу щытми, щытыкIэр зэпIэзэрытщ, IэщIагъэлIхэм я нэIэм щIэтщ, республикэм узыншагъэр хъумэнымкIэ и IуэхущIапIэхэр абы хуэхьэзырщ икIи сымаджэхэр гъэхъужыным сыткIи хуэщIащ. Экономикэм хуэлажьэ IуэхущIапIэ- хэр щIызэхуэпщIын, мардэ пыухыкIахэр щIэбгъэувын щхьэусыгъуи мы зэманым щыIэкъым.
Егъэджэныгъэм пыщIа IуэхущIапIэхэм я гугъу пщIымэ, жиIащ КIуэкIуэ К. В., абыхэм щылажьэхэми екIуалIэхэми сымаджэ хъуа куэд яхэткъым, школхэр зэхуэпщIын е я бжьыхьэ зыгъэпсэхугъуэм нэхъ пасэу бгъэкIуэн хуэдэу. Дэтхэнэ зы еджапIэми теухуа унафэр щхьэхуэу къащтэнущ, COVID-19-м зэрызиубгъум елъытауэ.
А псом къадэкIуэу, цIыхухэм къагурыгъэIуэн хуейщ захъумэжын папщIэ профилактикэ Iуэхухэм мыхьэнэшхуэ зэраIэр, КъБР-м и IуэхущIапIэхэм санитар мардэхэм зэрыщытет щIыкIэми зэпымыууэ кIэлъыплъыпхъэщ.
Эпидемиологие щытыкIэр къилъытэри, «Роспотребнадзор»-м и Управленэу КъБР-м щыIэм къыхилъхьащ зэIущIэхэр, конференцхэр, коллегиехэр зэпыIухауэ ирагъэкIуэкIыну, къэрал властым и органхэм зыхуэфащэ дэфтэрхэр къезыIыхыну хуейхэм а Iуэхутхьэбзэхэр «зы щхьэгъубжэ» щапхъэм тету хуащIэну.
Щхьэхуэу и гугъу ящIащ щIыналъэм цIыху 50-м щIигъу зыхэт щэнхабзэ, спорт зэхуэсхэр щегъэкIуэ- кIыным и Iуэхум. Къэбгъэлъагъуэмэ, унафэ къащтащ жэпуэгъуэм и пэщIэдзэм Налшык щрагъэкIуэкIыну яубзыхуауэ щыта гастрономие фестивалыр щамыгъэIэну.
ЗэIущIэр щызэхуищIыжым, Къэбэрдей-Балъкъэрым и цIыхухэм захуигъазэри, КIуэкIуэ Казбек псоми ягу къигъэкIыжащ коронавирус узыфэм гъатхэм зыщиубгъуам а щытыкIэм къызэрикIыфар. Ар зи фIыгъэр республикэм и властымрэ жылагъуэмрэ а Iуэхум зэрызэдегугъуарщ: «Ноби псори дытетын хуейщ санитар-эпидемиологие къулыкъущIапIэхэм къытхуагъэувхэм, нэхъ набдзэгубдзаплъэу ди щхьэми, ди Iыхьлыхэми, ди нэхъыжьхэми дахущытыпхъэщ, профилактикэм и Iэмал къызэрыгуэкIхэм дытетыпхъэщ — ди Iэхэр ттхьэщIын, нэкIуIупхъуэхэр зыIудгъэлъын хуейщ. Апхуэдэ щIыкIэ-кIэ нэхъ тыншу къызэднэкIыфынущ бжьыхьэ-щIымахуэ лъэхъэнэр, мардэ ткIийхэри дымыгъэуву. Дызэкъуэтмэ, дэ сыти тхузэфIэкIынущ. Iуэхум зэхэщIыкI фхэлъу фыбгъэдыхьэну сыныволъэIу. Властми езым елъыта, хузэфIэкI псори ищIэнущ медицинэ Iуэхутхьэбзэхэр цIыхухэм яхуэщIэнымкIэ, республикэм щыпсэухэм я гъащIэхэр хъума хъун папщIэ», — къыхигъэщхьэхукIащ КъБР-м и Iэтащхьэм.
КъищынэмыщIауэ, КIуэкIуэ Казбек щIыпIэ Iуэхухэр зегъэкIуэнымкIэ органхэм я унафэщIхэм пщэрылъ ящищIащ республикэм и щIыналъэхэм, псом хуэмыдэу бгылъэ щIыпIэхэм, дунейр щIыIэ щыхъумэ, унэхэр нэхъ пасэу къэгъэхуэбэнымкIэ щыIэ хэкIыпIэхэр зэпалъыту абы зыхуагъэхьэзырыну.
КъБР-м и Iэтащхьэмрэ Правительствэмрэ я пресс-IуэхущIапIэ.
